Ǹsísīm wáma o ngawóg yǎ ényiŋ nyié, mǎyǐ kīg fə dzə̌g miǹtad myáma, mayi fɔ́ɔ́ kɔ́bɔ ai áyol míńtyé mísə̄ á nə́ mā á ńnə̄m. 2Mayi kǎd Zāmbá nâ: Tə wasyé ai ma anə́ é mod a nə́ á məku, bɔ̌ naa mə́ yen é mam wakɔŋan ai mǎ ai mɔ́. 3Yə o nə miǹtag éyɔŋ wandə́gələ ma, ábyandi ńdzǔg yā mɔ́ móe, ai ábɔ nâ bəbə̂ bə́ mam bə́bə̂ bə́ bod bə́ wūlu m̀bəŋ ? 4Yə o bələ́ mís yā miǹson, yə wayén anə́ ḿból mod ǎ kad yén ? 5Yə məlú móe mə́ nə anə́ táŋ məlú mə́ mod, mim̀bú míe anə́ mīm̀bú míé, 6ḿból fɔ̄ɔ̄ wādaŋ toŋ ábē dámā ví, ḿból fɔ́ɔ́ wākə wadzə́ŋ ǹsə́m wámā á sí vī, 7tɔ anə́ wayəm ḿbəŋ ḿbəŋ nâ ma ndzí kig sə́m, ai nâ mod m̀bɔ́g m̀bɔ́g á sə̄ kig mə dzǎm kode á mɔ́ móe ? 8Mɔ́ móe mə́ ngáman ma mám; mə́ mān mə kom ńgūma ǹgúma, ńdɔ wandáman ma. 9Tsogó nə́ o ngámám mā anə́ vyə̄g; ńdɔ̄ fə wǎyī nə́ wadúgan mə vəŋan ḿbūlúg. 10Wǎ ndzí mə mǎn soe á sí anə́ mə̄nyáŋ a ? Wǎ ndzí mə mǎn bɔ éligidí eligídí anə́ éfēn mə́nyáŋ yā bákad bi é tɔ̄á ńkōd a ? 11O ngábɔ́di ma ekob nyɔ́l ai miǹson, o ngáman ma tiŋ ai bivɛ̌s ai miǹsis. 12O ngávə́ ma grǎsia woe fǔfulu ai enyiŋ, ńdɔ o ngákála mvəbə wáma ai mvam dzoe.